CELEX: 32020R2013
Language: ro
Date: 2020-08-21 00:00:00
Title: Regulamentul delegat (UE) 2020/2013 al Comisiei din 21 august 2020 de modificare a Regulamentului (UE) 2019/1241 al Parlamentului European și al Consiliului în ceea ce privește măsurile tehnice pentru anumite activități de pescuit de specii pelagice și demersale din Marea Nordului și din apele de sud-vest

10.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 415/3
               
            
         REGULAMENTUL DELEGAT (UE) 2020/2013 AL COMISIEI
         din 21 august 2020
         de modificare a Regulamentului (UE) 2019/1241 al Parlamentului European și al Consiliului în ceea ce privește măsurile tehnice pentru anumite activități de pescuit de specii pelagice și demersale din Marea Nordului și din apele de sud-vest
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1241 al Parlamentului European și al Consiliului din 20 iunie 2019 privind conservarea resurselor piscicole și protecția ecosistemelor marine prin măsuri tehnice, de modificare a Regulamentelor (CE) nr. 1967/2006 și (CE) nr. 1224/2009 ale Consiliului și a Regulamentelor (UE) nr. 1380/2013, (UE) 2016/1139, (UE) 2018/973, (UE) 2019/472 și (UE) 2019/1022 ale Parlamentului European și ale Consiliului și de abrogare a Regulamentelor (CE) nr. 894/97, (CE) nr. 850/98, (CE) nr. 2549/2000, (CE) nr. 254/2002, (CE) nr. 812/2004 și (CE) nr. 2187/2005 ale Consiliului (1), în special articolul 2 alineatul (2), articolul 10 alineatul (4) și articolul 15 alineatul (2) din acesta,
         întrucât:
         
                     (1)
                  
                  
                     La 14 august 2019 a intrat în vigoare noul Regulament (UE) 2019/1241 privind măsurile de conservare a resurselor piscicole și protecția ecosistemelor marine prin măsuri tehnice. Acesta stabilește în anexa I o listă a speciilor interzise, în anexa V dispoziții specifice privind măsurile tehnice stabilite la nivel regional pentru Marea Nordului, iar în anexa VII dispoziții specifice privind măsurile tehnice stabilite la nivel regional pentru apele de sud-vest.
                  
               
                     (2)
                  
                  
                     Articolul 2 alineatul (2) din Regulamentul (UE) 2019/1241 împuternicește Comisia să adopte acte delegate în conformitate cu articolul 15 și cu articolul 29 pentru a modifica respectivul regulament prin prevederea faptului că dispozițiile relevante de la articolul 13 sau din partea A sau partea C din anexele V-X se aplică inclusiv pescuitului recreativ.
                  
               
                     (3)
                  
                  
                     Articolul 10 alineatul (4) din Regulamentul (UE) 2019/1241 împuternicește Comisia să adopte acte delegate în conformitate cu articolul 29 pentru a modifica lista speciilor interzise prevăzută în anexa I.
                  
               
                     (4)
                  
                  
                     Articolul 15 alineatul (2) din Regulamentul (UE) 2019/1241 împuternicește Comisia să adopte acte delegate în conformitate cu articolul 29 din respectivul regulament și cu articolul 18 din Regulamentul (UE) nr. 1380/2013 al Parlamentului European și al Consiliului (2) cu scopul de a modifica, a completa, a abroga sau a deroga de la măsurile tehnice prevăzute în anexele la Regulamentul (UE) 2019/1241, inclusiv cu ocazia punerii în aplicare a obligației de debarcare.
                  
               
                     (5)
                  
                  
                     Anexa I stabilește lista speciilor interzise. Anexa V și anexa VII la Regulamentul (UE) 2019/1241 stabilesc măsuri tehnice specifice pentru Marea Nordului și, respectiv, pentru apele de sud-vest.
                  
               
                     (6)
                  
                  
                     Belgia, Danemarca, Germania, Franța, Țările de Jos și Suedia au un interes direct de gestionare a activităților de pescuit din Marea Nordului. După consultarea Consiliului consultativ pentru Marea Nordului și a Consiliului consultativ pentru speciile pelagice, aceste state membre au prezentat Comisiei, la 4 mai 2020, o recomandare comună pentru un act delegat.
                  
               
                     (7)
                  
                  
                     Belgia, Spania, Franța, Țările de Jos și Portugalia au un interes direct în ceea ce privește gestionarea pescuitului în apele de sud-vest. După consultarea Consiliului consultativ pentru apele de sud-vest și a Consiliului consultativ pentru speciile pelagice, aceste state membre au înaintat Comisiei, la 4 mai 2020, o recomandare comună pentru un act delegat.
                  
               
                     (8)
                  
                  
                     Prezentul regulament are drept obiectiv încorporarea într-un singur act a dispozițiilor existente privind măsurile tehnice care au fost adoptate în trecut ca parte a planurilor privind aruncarea capturilor înapoi în mare pentru Marea Nordului și apele de sud-vest și a unor noi măsuri tehnice propuse.
                  
               
                     (9)
                  
                  
                     Pe baza informațiilor furnizate de statele membre, Comitetul științific, tehnic și economic pentru pescuit (CSTEP) a evaluat în mod pozitiv dovezile furnizate de grupurile regionale în sprijinul măsurilor tehnice incluse în ambele recomandări comune (3).
                  
               
                     (10)
                  
                  
                     Măsurile incluse în prezentul regulament au fost evaluate în conformitate cu articolul 2 alineatul (2), cu articolele 10, 15 și 18 din Regulamentul (UE) 2019/1241. Statele membre au furnizat dovezi care demonstrează că propunerile respectă articolul 15 alineatele (4) și (5) din Regulamentul (UE) 2019/1241.
                  
               
                     (11)
                  
                  
                     Grupul de experți în domeniul pescuitului a fost consultat cu privire la recomandarea comună la 28 iulie 2020. Parlamentul European a participat la reuniune în calitate de observator.
                  
               
                     (12)
                  
                  
                     Recomandarea comună prezentată de statele membre interesate de Marea Nordului (recomandarea comună NS) a propus includerea homarilor cu icre în lista speciilor din anexa I la Regulamentul (UE) 2019/1241 pentru care există o interdicție de a pescui, de a reține la bord, de a transborda, de a debarca, de a depozita, de a vinde, de a expune sau de a oferi spre vânzare. CSTEP a analizat dovezile prezentate de statele membre și a concluzionat că există dovezi convingătoare în sprijinul introducerii acestei măsuri. CSTEP a remarcat faptul că au fost luate măsuri similare în alte domenii și că acestea au condus la beneficii economice pe termen lung în urma creșterii debarcărilor de homar ca urmare a refacerii stocurilor. Prin urmare, măsura propusă trebuie să fie inclusă în prezentul regulament.
                  
               
                     (13)
                  
                  
                     Recomandarea comună NS a propus creșterea dimensiunii minime de referință pentru conservare în cazul homarului din zona economică exclusivă (ZEE) a Suediei în diviziunea ICES 3a. CSTEP a subliniat că, în pofida lipsei de dovezi specifice pentru această cerere, măsura reprezintă o creștere a dimensiunii minime de referință pentru conservare. Prin aplicarea acestei măsuri, stocul va fi exploatat cu o intensitate mai redusă, ceea ce va conduce la beneficii ulterioare evidente pentru conservarea stocului. Prin urmare, măsura propusă trebuie să fie inclusă în prezentul regulament.
                  
               
                     (14)
                  
                  
                     Recomandarea comună NS a propus, de asemenea, armonizarea dimensiunii minime de referință pentru conservare a bibanului-de-mare capturat în cadrul activităților de pescuit recreativ în diviziunea ICES 3a și în subzona ICES 4 cu dimensiunea minimă de referință pentru conservare a bibanului-de-mare capturat în cadrul pescuitului comercial, astfel cum este prevăzută la articolul 10 alineatul (5) din Regulamentul (UE) 2020/123 al Consiliului (4). CSTEP a remarcat în raportul său 20-04 faptul că, întrucât pescuitul recreativ contribuie la mortalitatea prin pescuit în ansamblu, aplicarea inclusiv în cazul pescuitului recreativ a dimensiunii minime de referință pentru conservare utilizate în cadrul pescuitului comercial reprezintă o măsură pozitivă de gestionare. Măsura propusă trebuie, prin urmare, să fie inclusă în prezentul regulament.
                  
               
                     (15)
                  
                  
                     Recomandarea comună NS a sugerat, de asemenea, continuarea unei serii de măsuri tehnice suplimentare convenite între Uniune și Norvegia în 2011 (5) și 2012 (6). Unele dintre aceste măsuri tehnice specifice au fost deja incluse în anexa V la Regulamentul (UE) 2019/1241, iar altele au fost incluse, pentru anii 2019-2021, în Regulamentul delegat (UE) 2019/2238 al Comisiei (7), în temeiul articolului 15 alineatul (5) litera (a) din Regulamentul (UE) nr. 1380/2013. Aceste măsuri vizează creșterea selectivității și reducerea capturilor nedorite pentru activitățile de pescuit sau pentru speciile care fac obiectul obligației de debarcare și trebuie incluse în anexa V la Regulamentul (UE) 2019/1241. Aceste măsuri trebuie așadar incluse în prezentul regulament.
                  
               
                     (16)
                  
                  
                     Recomandarea comună NS a sugerat, de asemenea, continuarea utilizării plaselor SepNep permisă de Regulamentul delegat (UE) 2019/2238. CSTEP a concluzionat că informațiile prezentate sunt detaliate și credibile și că reprezintă dovezi justificative privind eficacitatea SepNep. Dispozitivul a fost analizat de CSTEP în anii precedenți, iar concluzia sa rămâne valabilă (8). Pe baza informațiilor furnizate, CSTEP a concluzionat, de asemenea, că SepNep respectă dispozițiile articolului 15 alineatul (5) din Regulamentul 2019/1241 în calitate de dispozitiv de selecție echivalent, în contextul dispozițiilor tehnice stabilite pentru activitățile de pescuit direcționat de langustină, și nu va conduce la o deteriorare a standardelor de selectivitate. Prin urmare, măsura trebuie să fie inclusă în prezentul regulament.
                  
               
                     (17)
                  
                  
                     Recomandarea comună NS a propus, de asemenea, o închidere sezonieră a pescuitului comercial și recreativ de homar în zona economică exclusivă (ZEE) a Suediei în diviziunea ICES 3a. CSTEP a analizat dovezile furnizate de statele membre și a luat act de faptul că, deși nu au fost furnizate informații justificative specifice care să permită cuantificarea avantajului potențial al măsurii, aceasta va permite reducerea mortalității prin pescuit, ceea ce, în combinație cu celelalte măsuri propuse, poate genera beneficii în privința stocurilor de homar. Prin urmare, măsura propusă trebuie să fie inclusă în prezentul regulament.
                  
               
                     (18)
                  
                  
                     Recomandarea comună NS a propus interzicerea pescuitului homarului cu alte unelte decât vârșele în zona economică exclusivă (ZEE) a Suediei din diviziunea ICES 3a. CSTEP a concluzionat că, deși nu au fost furnizate informații justificative specifice care să permită cuantificarea avantajului său potențial, interzicerea utilizării setcilor simple pentru capturarea homarilor și a langustelor a avut efecte pozitive în alte zone și este probabil ca măsura să aibă efecte pozitive asupra stocurilor de homar. Prin urmare, această măsură trebuie să fie inclusă în prezentul regulament.
                  
               
                     (19)
                  
                  
                     Recomandarea comună prezentată de statele membre care au un interes în apele de sud-vest (recomandarea comună SWW) a propus menținerea dimensiunii minime de referință pentru conservare a stavridului capturat printr-o metodă de pescuit artizanal la scară mică (xávega) din diviziunea ICES 8c și din subzona ICES 9 care este în prezent inclusă în Regulamentul delegat (UE) nr. 1394/2014 al Comisiei (9). CSTEP a făcut referire la evaluarea sa anterioară în care a evaluat pozitiv această măsură și a concluzionat (10) că, în condițiile prevăzute în recomandarea comună, nu era probabil ca propunerea să modifice modelul existent de exploatare a stocului. Având în vedere că condițiile legate de această solicitare nu s-au schimbat și că CSTEP a remarcat că modelul de exploatare a rămas stabil timp de cel puțin 20 de ani, această măsură trebuie, prin urmare, să fie inclusă în prezentul regulament.
                  
               
                     (20)
                  
                  
                     Recomandarea comună SWW a propus armonizarea dimensiunii minime de referință pentru conservare a următoarelor specii capturate în cadrul pescuitului recreativ în apele de sud-vest cu dimensiunea minimă de referință pentru conservare aplicabilă activităților de pescuit comercial: eglefin, cod saithe, polac, merluciu, cardină albă, limbă-de-mare, cambulă de Baltica, merlan, mihalț-de-mare, mihalț-de-mare albastru, macrou, hering nordic, stavrid, hamsie și sardină. Recomandarea comună a propus o dimensiune minimă de referință pentru conservare în cazul codului, al pagelului argintiu și al bibanului-de-mare în cadrul pescuitului recreativ. CSTEP a analizat dovezile furnizate și a concluzionat (11) că, întrucât pescuitul recreativ contribuie la mortalitatea prin pescuit în ansamblu, aplicarea inclusiv în cazul pescuitului recreativ a dimensiunii minime de referință pentru conservare utilizate în cadrul pescuitului comercial reprezintă o măsură pozitivă de gestionare. Prin urmare, această măsură trebuie să fie inclusă în prezentul regulament.
                  
               
                     (21)
                  
                  
                     În vederea optimizării modelelor de exploatare, a creșterii selectivității uneltelor de pescuit și a reducerii capturilor nedorite, este oportun, prin urmare, să se adopte măsurile tehnice prezentate de statele membre.
                  
               
                     (22)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicare. Având în vedere că anumite măsuri tehnice adoptate în cadrul planurilor privind aruncarea capturilor înapoi în mare expiră la sfârșitul anului 2020, prezentul regulament trebuie să se aplice de la 1 ianuarie 2021,
                  
               ADOPTĂ PREZENTUL REGULAMENT:
         
            Articolul 1
            Regulamentul (UE) 2019/1241 se modifică după cum urmează:
            
                        1.
                     
                     
                        În anexa I se adaugă următorul punct:
                        
                                    „(q)
                                 
                                 
                                    femele de homar cu icre (Homarus gammarus) în diviziunile ICES 3a, 4a și 4b”.
                                 
                              
                  
                        2.
                     
                     
                        Anexa V se modifică după cum urmează:
                        
                                    (a)
                                 
                                 
                                    partea A se modifică după cum urmează:
                                    
                                                (i)
                                             
                                             
                                                în tabel se adaugă următoarea rubrică:
                                                
                                                            „Homar (Homarus gammarus)
                                                         
                                                         
                                                            90 mm (lungimea carapacei) în zona economică exclusivă a Suediei din diviziunea ICES 3a”
                                                         
                                                      
                                          
                                                (ii)
                                             
                                             
                                                sub tabel se introduce următorul punct:
                                                
                                                            —
                                                         
                                                         
                                                            
                                                                        „1.
                                                                     
                                                                     
                                                                        Dimensiunile minime de referință pentru conservare specificate în prezenta parte pentru bibanul-de-mare (Dicentrarchus labrax) în Marea Nordului și pentru homar (Homarus gammarus) în zona economică exclusivă suedeză din Skagerrak și Kattegat (diviziunea ICES 3a) se aplică pescuitului recreativ.”;
                                                                     
                                                                  
                                                      
                                          
                              
                                    (b)
                                 
                                 
                                    în partea B, se adaugă următoarele puncte:
                                    
                                                —
                                             
                                             
                                                
                                                            „1.3.
                                                         
                                                         
                                                            Prin derogare de la specificațiile din tabel, în Skagerrak (diviziunea ICES 3a) se poate utiliza un dispozitiv de reținere a peștilor, la pescuitul de crevete nordic, cu condiția să existe posibilități de pescuit adecvate pentru a acoperi capturile accidentale și cu condiția ca dispozitivul de reținere:
                                                            
                                                                        —
                                                                     
                                                                     
                                                                        să fie construit cu un panou superior cu dimensiunea minimă a ochiului de plasă în formă de pătrat cu latura de 120 mm,
                                                                     
                                                                  
                                                                        —
                                                                     
                                                                     
                                                                        să aibă o lungime de cel puțin 3 metri și
                                                                     
                                                                  
                                                                        —
                                                                     
                                                                     
                                                                        să aibă o lățime cel puțin egală cu cea a sitei de sortare.”
                                                                     
                                                                  
                                                      
                                          
                                                —
                                             
                                             
                                                
                                                            „1.4.
                                                         
                                                         
                                                            Utilizarea SepNep (**) menționată în anexa I la prezentul regulament este permisă ca dispozitiv de selecție echivalent pentru pescuitul direcționat de langustină (Nephrops norvegicus).;
                                                         
                                                      
                                          (**)  „SepNep” înseamnă un traul cu panouri care:
                                                —
                                             
                                             
                                                are o dimensiune a ochiului de plasă cuprinsă între 80 și 99 mm + ≥ 100 mm;
                                             
                                          
                                                —
                                             
                                             
                                                este echipat cu saci multipli de traul cu dimensiunea ochiurilor cuprinsă cel puțin între 80 și 120 mm, atașați de o singură extensie a traulului, sacul superior fiind construit din ochiuri de cel puțin 120 mm și fiind prevăzut cu un panou de separare cu o dimensiune maximă a ochiurilor de 105 mm și
                                             
                                          
                                                —
                                             
                                             
                                                poate fi echipat, de asemenea, cu o sită opțională de selectare cu un spațiu între bare de cel puțin 17 mm, cu condiția ca aceasta să fie fabricată astfel încât să permită evacuarea langustinelor de dimensiuni mici.”;
                                             
                                          "
                        
                              
                                    (c)
                                 
                                 
                                    în partea C, se adaugă următorul punct:
                                    
                                                „7.
                                             
                                             
                                                Măsuri privind homarul din diviziunea ICES 3a
                                             
                                          
                                                7.1.
                                             
                                             
                                                În zona economică exclusivă suedeză a diviziunii ICES 3a, homarul (Homarus gammarus) poate fi pescuit numai cu vârșe (FPO).
                                                Vârșa trebuie să aibă cel puțin două deschideri circulare de ieșire cu un diametru de cel puțin 60 mm, situate în partea inferioară a fiecărui compartiment al vârșei. Homarii capturați accidental cu alte unelte de pescuit nu trebuie vătămați și trebuie să fie eliberați imediat înapoi în mare.
                                             
                                          
                                                7.2.
                                             
                                             
                                                Se interzice pescuitul, reținerea la bord, transbordarea și debarcarea homarului (Homarus gammarus) în zona economică exclusivă suedeză a diviziunii ICES 3a:
                                                
                                                            (a)
                                                         
                                                         
                                                            în pescuitul comercial în perioada cuprinsă între 1 ianuarie și prima zi de luni după data de 20 septembrie;
                                                         
                                                      
                                                            (b)
                                                         
                                                         
                                                            în cadrul pescuitului recreativ în perioada cuprinsă între 1 decembrie și prima zi de luni după data de 20 septembrie.
                                                         
                                                      Dacă în aceste perioade sunt capturate în mod accidental exemplare de homari, acestea nu trebuie vătămate și trebuie să fie eliberate imediat înapoi în mare.”
                                             
                                          
                              
                  
                        3.
                     
                     
                        Partea A din anexa VII se modifică după cum urmează:
                        
                                    (a)
                                 
                                 
                                    la nota de subsol 7, prima teză se înlocuiește cu următorul text:
                                    „Dimensiunea minimă de referință pentru conservare în cazul stavridului (Trachurus spp.) capturat în diviziunea ICES 8c și în subzona ICES 9 este de 12 cm pentru 5 % din cotele respective ale Spaniei și Portugaliei în aceste zone. În cadrul limitei respective de 5 %, în cazul pescuitului artizanal cu sistem de prindere cu năvod care utilizează plase de încurcare cu ajutorul cărora se trage captura pe plajă (xávega) în diviziunea ICES 9a, 1 % din cota de pescuit a Portugaliei poate fi capturată dacă dimensiunea este mai mică de 12 cm.”;
                                 
                              
                                    (b)
                                 
                                 
                                    sub tabel se introduce următorul punct:
                                    
                                                „1.
                                             
                                             
                                                Dimensiunile minime de referință pentru conservare specificate în prezenta parte pentru eglefin (Melanogrammus aeglefinus), cod saithe (Pollachius virens), polac (Pollachius pollachius), merluciu (Merluccius merluccius), cardină albă (Lepidorhombus spp.), limbă-de-mare (Solea spp.), cambulă de Baltica (Pleuronectes platessa), merlan (Merlangius merlangus), mihalț-de-mare (Molva molva), mihalț-de-mare albastru (Molva dipterygia), macrou (Scomber spp.), hering nordic (Clupea harengus), stavrid (Trachurus spp.), hamsie (Engraulis encrasicolus) și sardină (Sardina pilchardus) se aplică pentru pescuitul recreativ în apele de sud-vest. Cu toate acestea, în cazul următoarelor specii capturate în cadrul pescuitului recreativ în subzona ICES 8 se aplică următoarele dimensiuni minime de referință pentru conservare:
                                                
                                                            Cod (Gadus morhua)
                                                         
                                                         
                                                            42 cm
                                                         
                                                      
                                                            Pagel argintiu (Pagellus Bogaraveo)
                                                         
                                                         
                                                            40 cm
                                                         
                                                      
                                                            Biban-de-mare (Dicentrarchus labrax)
                                                         
                                                         
                                                            42 cm”
                                                         
                                                      
                                          
                              
                  
         
            Articolul 2
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 198, 25.7.2019, p. 105.
         
            (2)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (3)  https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf, pages 165-169 (North Sea) and 219-220 (South Western Waters)
         
            (4)  Regulamentul (UE) 2020/123 al Consiliului din 27 ianuarie 2020 de stabilire, pentru anul 2020, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia (JO L 25, 30.1.2020, p. 1).
         
            (5)  Procesul-verbal convenit al consultărilor în domeniul pescuitului dintre Norvegia și Uniunea Europeană privind reglementarea activităților de pescuit în Skagerrak și în Kattegat pentru 2012.
         
            (6)  Procesul-verbal convenit al consultărilor în domeniul pescuitului dintre Uniunea Europeană și Norvegia privind măsurile pentru punerea în aplicare a unei interdicții de aruncare a capturilor înapoi în mare și a unor măsuri de control în zona Skagerrak, 4 iulie 2012.
         
            (7)  Regulamentul delegat (UE) 2019/2238 al Comisiei din 1 octombrie 2019 de precizare a detaliilor punerii în aplicare a obligației de debarcare pentru anumite activități de pescuit de specii demersale din Marea Nordului pentru perioada 2020-2021 (JO L 336, 30.12.2019, p. 34).
         
            (8)  https://stecf.jrc.ec.europa.eu/documents/43805/1710831/STECF+17-08+-+Evaluation+of+LO+joint+recommendations.pdf
         
            (9)  Regulamentul delegat (UE) nr. 1394/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru anumite activități de pescuit pelagic în apele de sud-vest (JO L 370, 30.12.2014, p. 31).
         
            (10)  https://stecf.jrc.ec.europa.eu/documents/43805/1471816/STECF+16-10+-+Evaluation+of+LO+joint+recommendations.pdf, pages 86-87
         
            (11)  https://stecf.jrc.ec.europa.eu/documents/43805/2660523/STECF+PLEN+20-01.pdf, pages 154-155
      
      
         
            ANEXĂ
            Specificațiile echipamentului SepNep
            
               
            Sac superior de traul (sac de traul pentru pești)
            
                        •
                     
                     
                        Deschizătura minimă a ochiurilor de plasă: 120 mm (între noduri)
                     
                  
                        •
                     
                     
                        Maximum 80 de ochiuri de plasă per contur (inclusiv grandeele)
                     
                  Sac inferior de traul (sac de traul pentru langustine)
            
                        •
                     
                     
                        Deschizătura minimă a ochiurilor de plasă: 80 mm (între noduri)
                     
                  
                        •
                     
                     
                        Maximum 110 ochiuri de plasă per contur (inclusiv grandeele)
                     
                  Panou de separare
            
                        •
                     
                     
                        Panoul de separare trebuie fixat pe toate plasele traulului, astfel încât singurul mod prin care un pește/o langustină poate intra în compartimentul inferior al traulului să fie prin traversarea ochiurilor panoului de separare. Panoul trebuie să ghideze exemplarele mari spre intrarea în sacul superior de traul. Începutul panoului de separare trebuie fixat la partea inferioară a traulului.
                     
                  
                        •
                     
                     
                        Deschizătura maximă a ochiurilor de plasă este de 105 mm (între noduri)
                     
                  
                        •
                     
                     
                        Lungimea minimă a panoului este de 100# ochiuri
                     
                  
                        •
                     
                     
                        Marginea posterioară a panoului are o lățime maximă de 16# ochiuri
                     
                  
                        •
                     
                     
                        Marginea anterioară a panoului trebuie să aibă o lățime maximă egală cu 88 % din lățimea traulului. Aceasta înseamnă, de exemplu, 2 ochiuri de panou (105 mm) pe 3 ochiuri de traul (80 mm).
                        
                                    o
                                 
                                 
                                    Pentru o funcționare eficientă a panoului este recomandată plasa cu noduri duble din material Dyneema.
                                 
                              
                                    o
                                 
                                 
                                    Echipamentele flotante fixate sub panou măresc suprafața provei îmbunătățind astfel eficiența sortării langustinelor.
                                 
                              
                  Sită (opțional)
            
                        •
                     
                     
                        Sita trebuie fixată pe totalitatea ochiurilor sacilor de traul sau ai extensiei din jurul sitei, astfel încât singurul mod de a intra în zona inferioară a sacului de traul să fie prin deschiderile situate în partea superioară a sitei.
                     
                  
                        •
                     
                     
                        Distanța minimă dintre bare trebuie să fie de 17 mm.
                     
                  
                        •
                     
                     
                        Unghiul sitei trebuie să fie cuprins între 40 și 90 de grade, dar valoarea recomandată este de 45 de grade.
                     
                  
                        •
                     
                     
                        Accesul la zona inferioară a sacului de traul trebuie să se efectueze prin partea superioară a sitei.
                     
                  
                        •
                     
                     
                        Partea verticală a sitei care permite accesul în zona inferioară a sacului de traul trebuie să aibă o lungime egală cu cel mult 35 % din lungimea combinată a deschiderilor barelor verticale și a deschiderii către zona inferioară a sacului de traul.
                     
                  
                        •
                     
                     
                        Perdeaua din sfori cu plumb integrat (72 g/m, diametrul de 6 mm) este conectată la secțiunea superioară a extensiei sau a sacului de traul și trebuie să fie la o distanță de cel puțin 4 ochiuri în fața secțiunii inferioare a sitei.
                     
                  
                        •
                     
                     
                        Perdeaua din sfori cu plumb integrat trebuie întinsă astfel încât să atingă barele inferioare ale sitei.